P. Hrušovský, podpredseda NR SR: (2002-06-26):
E. Rusnáková, poslankyňa: Vážený pán predsedajúci, vážené kolegyne, kolegovia. Dovoľte mi predložiť k tlači 1496 niekoľko pozmeňujúcich návrhov. Týkajú sa predovšetkým novely zákona o pobyte cudzincov a novely školského zákona. Napriek tomu, že si uvedomujem, že dochádza aj k rozšíreniu tohto návrhu zákona, prosím o podporu v oblasti školstva práve preto, že je potrebné spraviť niekoľko legislatívnych zmien, ktoré majú dosah, by som povedala, istej medzinárodnej spolupráce, a majú dosah aj na zisk finančných prostriedkov z Európskej únie, ktoré podporujú projekty v oblasti výchovy a vzdelania. Ide vlastne teda aj o predloženie istej malej novely školského zákona. Môj návrh je nasledujúci. V názve zákona sa na konci pripájajú tieto slová „a o zmene a doplnení niektorých zákonov“. Ide o legislatívnotechnickú úpravu v nadväznosti na vloženie nových článkov 2 a 3. Druhý pozmeňujúci návrh. Za čl. l sa vkladajú nové čl. 2 a 3, ktoré znejú: Zákon č. 48/2002 Z. z. o pobyte cudzincov a o zmene a doplnení niektorých zákonov sa dopĺňa takto. Po prvé. V § 23 ods. 1 písm. a) sa za prvú vetu vkladá nová druhá veta, ktorá znie: „Podmienky trvania manželstva najmenej 1 rok. Podmienka trvania manželstva najmenej 1 rok neplatí, ak ide o cudzinca s povolením na prechodný pobyt na účel štúdia, činnosti podľa osobitných programov alebo na účel zamestnania vyššie postavených zamestnancov právnickej osoby alebo ak je to v záujme Slovenskej republiky.“ Po druhé. V § 23 ods. 2 sa za prvú vetu vkladá nová druhá veta, ktorá znie: „To neplatí, ak ide o cudzinca s povolením na prechodný pobyt na účel štúdia, činnosti podľa osobitných programov alebo na účel zamestnania vyššie postavených zamestnancov právnickej osoby alebo ak je to v záujme Slovenskej republiky.“ Zdôvodnenie k bodom 1 a 2. Ustanovením § 23 zákon č. 48/2002 Z. z. o pobyte cudzincov a o zmene a doplnení niektorých zákonov sa sledoval cieľ zamedziť nežiaducej imigrácii, ktorej nástrojom sú najmä účelové manželstvá. Požadovaná dĺžka pobytu jedného roka pred zlúčením s rodinným príslušníkom bola zvolená tak, aby zabezpečila predchádzajúcu rodinnú stabilitu žiadateľov a jednoročným pobytom na území Slovenskej republiky si má cudzinec vytvoriť ekonomické, bytové, sociálne a iné podmienky pre rodinu. Uvedené ustanovenie spôsobilo v praxi značné problémy, nakoľko nerozlišuje prípady nežiaducej imigrácie a prípady, keď je prisťahovanie cudzincov z hľadiska záujmu Slovenskej republiky efektívne. Návrh novely sa dotkne kategórie cudzincov, ktorým je udelené povolenie na prechodný pobyt na určitú dobu, po uplynutí ktorej cudzinec vycestuje z územia Slovenskej republiky a cudzincov, u ktorých sú vytvorené uvedené podmienky už v čase udelenia povolenia na pobyt. U tejto kategórie cudzincov nejde o nežiaducu imigráciu prostredníctvom účelových manželstiev. Ide najmä o cudzincov, ktorí sa zúčastňujú na vysokoškolskom štúdiu, vykonávajú akademickú činnosť po vysokoškolskom štúdiu v rámci ďalšieho štúdia, zúčastňujú sa doktorandského a postgraduálneho štúdia, ide o vedeckých pracovníkov, umelcov, kľúčových zamestnancov právnických osôb. Pod záujmov Slovenskej republiky sa rozumejú podnikatelia, ktorí podnikaním na území Slovenskej republiky významne zabezpečia dovoz kapitálu a vytvorenie pracovných miest pre občanov Slovenskej republiky. Tretí návrh. V § 30 sa ods. 1 dopĺňa novým písm. e), ktoré znie: e) „Štúdiá pedagogickej, výskumnej, vedeckej, umeleckej činnosti a účasti na odbornej praxi v súlade s rozhodnutím asociačnej rady č. 2/2000 medzi Európskou úniou na jednej strane a Slovenskou republikou na druhej strane a na základe bilaterálnych dohôd v oblasti vzdelávania a vedy s krajinami Európskej únie.“ Ďalší článok sa preznačí. Zdôvodnenie tretieho návrhu. V súvislosti so zákonom č. 48/2001 o pobyte cudzincov je potrebné povedať, že nedostatkom tohto zákona je, že v časti osobitné ustanovenia pre občanov členských štátov EÚ, to sú § 30 až § 33 sa neuvádza ako účel aj štúdium pedagogická, výskumná, vedecká, umelecká činnosť a odborná prax v súlade s rozhodnutím asociačnej rady, tak ako som to uviedla v návrhu. Novela zákona by teda zjednodušila pobyt cudzincov za účelom už vymenovaných oblastí a, samozrejme, aj v súlade s bilaterálnymi a multilaterálnymi dohodami v oblasti vzdelávania a vedy. Znamená to teda, že vlastne po dvoch rokoch pristupujeme k takej legislatívnej úprave, ktorá umožní zjednodušiť administratívny postup pri vybavovaní možností pobytu zahraničných pedagógov, lektorov a študentov na našich vysokých školách, a to predovšetkým v rámci programov Sokrates, Leonardo da Vinci a rámcového programu pre vedu a výskum. Jednou z úloh, ktoré si osvojila aj vláda Slovenskej republiky, je výrazne podporovať medzinárodnú mobilitu pracovníkov a študentov slovenských vysokých škôl a súčasne vytvárať podmienky pre obojstrannú mobilitu. Oznámenie o rozhodnutí asociačnej rady uvádza nasledovné. Členské štáty spoločenstva a Slovenská republika urobia všetko, čo je v ich silách, aby v rámci existujúcich ustanovení uľahčili voľný pohyb osôb a pobyty študentov, učiteľov, účastníkov odbornej prípravy, učiteľov odbornej prípravy, administrátorov univerzít, mladých ľudí a ďalších oprávnených osôb pohybujúcich sa medzi Slovenskou republikou a členskými štátmi spoločenstva na účely účasti na aktivitách, ktorých sa toto rozhodnutie týka. Čl. III. Zákon č. 29/1984 Zb. o sústave základných a stredných škôl, školský zákon, v znení zákona č. 188/1988 Zb., zákona č, 171/1990 Zb., zákona č. 522/1990 Zb., zákona Národnej rady Slovenskej republiky č. 230/1994 Z. z., zákona NR SR č. 231/1994 Z. z., zákona č. 6/1998 Z. z., zákona č. 5/1999 Z. z., zákona č. 229/2000 Z. z., zákona č. 216/2001 Z. z., zákona č. 416/2001 Z. z. a zákona č. 506/2001 Z. z. sa mení a dopĺňa takto: Po prvé. V § 5 ods. 1 sa na konci pripája táto veta: „V základnej škole môže pôsobiť aj asistent učiteľa.“ Návrh číslo dva. V § 6 ods. 1 prvá veta znie: „Základná škola má spravidla deväť ročníkov s možnosťou zriadenia nultého ročníka.“ Návrh číslo tri. V § 6 sa za ods. 1 vkladá nový ods. 2, ktorý znie: Dva. „Nultým ročníkom základnej školy sa rozumie forma výchovy a vzdelávania detí ako integrálna súčasť základnej školy. Vyučovanie v nultom ročníku sa môže organizovať s celodenným výchovným pôsobením s akceleračnými programami a cvičeniami na rozvoj poznávacích a mimopoznávacích funkcií s čiastočným plnením učebných osnov prvého ročníka základnej školy. Nultý ročník je určený pre deti, ktoré k 1. septembru dosiahli fyzický vek 6 rokov, nedosahujú školskú zrelosť, pochádzajú zo sociálne znevýhodneného prostredia a vzhľadom na sociálne a jazykové prostredie nie je u nich predpoklad zvládnutia učiva 1. ročníka základnej školy za jeden školský rok.“ Doterajší ods. 2 sa preznačí. Návrh číslo štyri. V § 28 sa za ods. 2 vkladá nový ods. 3, ktorý znie: Tri. „V špeciálnych základných školách môže pôsobiť aj asistent učiteľa.“ Doterajší ods. 3 sa preznačí. Piaty návrh. V § 34 ods. 1 druhá veta znie: „Ak dieťa po dovŕšení 6. roku veku nedosiahlo školskú spôsobilosť, orgán štátnej správy v školstve rozhodne o jeho zaradení do nultého ročníka základnej školy alebo o odklade začiatku povinnej školskej dochádzky, odkaz 4a), o jeden školský rok na základe žiadosti zákonného zástupcu alebo po odporúčaní praktického lekára pre deti a dorast, poradenského zariadenia, odkaz na 4b), alebo na návrh riaditeľa predškolského zariadenia, ak ho dieťa navštevuje, a to vždy so súhlasom zákonného zástupcu dieťaťa.“ Poznámka pod čiarou k odkazu 4a) znie: 4a) § 5 ods. 1 zákona Národnej rady Slovenskej republiky č. 279/1993 Z. z. o školských zariadeniach v znení neskorších predpisov. Odkaz k 4b). § 21 a § 23 zákona NR SR č. 279/1993 Z. z. o školských zariadeniach v znení neskorších predpisov. Návrh číslo šesť. V § 34 ods. 3 sa na konci pripája táto veta: „Absolvovanie nultého ročníka v základnej škole sa považuje ako prvý rok plnenia povinnej školskej dochádzky.“ Návrh číslo sedem. Za § 34 sa vkladá nový § 34a, ktorý znie: 34a. „Výchova a vzdelávanie detí cudzincov.“ Odsek 1. „Deťmi cudzincov sú na účely tohto zákona po a) deti osôb, ktoré sú občanmi iného štátu s povoleným pobytom na území Slovenskej republiky, po b) deti utečencov alebo žiadateľov o priznanie utečenca na území Slovenskej republiky podľa osobitného predpisu, po c) deti zahraničných Slovákov.“ Odsek 2. „Deťom cudzincov s povoleným pobytom na území Slovenskej republiky a deťom utečencov a žiadateľov o priznanie postavenia utečenca je poskytovaná výchova a vzdelávanie v základných školách a stredných školách za tých istých podmienok ako občanom Slovenskej republiky.“ Odsek 3. „Pre zaradenie detí cudzincov do výchovno-vzdelávacieho procesu v základných školách a stredných školách na odstránenie jazykových bariér sa organizujú základné a rozširujúce jazykové kurzy štátneho jazyka.“ Odsek 4. „Deti žiadateľov o priznanie postavenia utečenca a detí utečencov zaraďuje do príslušného ročníka riaditeľ školy po zistení úrovne ich doterajšieho vzdelania a ovládania štátneho jazyka.“ Odsek 5. „Pre deti žiadateľov o priznanie postavenia utečenca v utečeneckých táboroch, ktorých školská dochádza podľa zákonov Slovenskej republiky je povinná, kurzy základov slovenského jazyka odborne a finančne zabezpečuje Ministerstvo vnútra Slovenskej republiky.“ Ôsmy návrh. V § 50 ods. 1 za slovom „ďalej“ vkladajú sa slová „asistent učiteľa v školách a v predškolských zariadeniach“. Návrh deväť. Za § 50 sa vkladá nový § 50b, ktorý znie: 50b. Odsek. 1. „Asistent učiteľa je pedagogický zamestnanec, ktorý vykonáva výchovno-vzdelávací proces v školách a v predškolských zariadeniach a podieľa sa na vytváraní podmienok nevyhnutých na prekonávanie najmä jazykových, zdravotných a sociálnych bariér dieťaťa pri zabezpečovaní výchovno-vzdelávacieho procesu.“ Odsek 2. „Asistent učiteľa spĺňa požiadavku odbornej a pedagogickej spôsobilosti, ak získal úplné stredné vzdelanie alebo vysokoškolské vzdelanie prvého stupňa a absolvoval doplňujúce pedagogické štúdium.“ Odsek 3. „Asistent učiteľa musí splniť požiadavky podľa ods. 2 najneskôr do 31. decembra 2001.“ Ďalší článok sa preznačí. Zdôvodnenie k uvedeným návrhom, ktoré som predniesla, vychádza predovšetkým z dobrých skúseností, ktoré zavedením novej činnosti v katalógu činnosti v rámci školstva sa týmto zakladá, to je asistent učiteľa, ktorý vytvára istý most medzi školou a rodinným prostredím a napomáha zabezpečovanie nielen výchovno-vzdelávacích podmienok, ale aj samotného prospechu a dochádzky žiakov, najmä z rómskeho prostredia. Len pripomínam, že na tento projekt Slovensko získalo takmer 2 milióny eur, ktoré, ak by sme tieto ustanovenia nedali do zákona, tak jednoducho o ne prídeme. Ďalšie návrhy sa týkajú výchovy a vzdelávania detí migrantov, ktoré majú nadobudnúť také isté práva a povinnosti ako deti mládež, ktoré sa vzdelávajú v našich školách. Posledný návrh, je to návrh č. 3 Pôvodný článok 2 znie: Článok 2. Účinnosť. „Tento zákon nadobúda účinnosť dňom vyhlásenia okrem ustanovenia v článku 3, ktoré nadobúda účinnosť 1. septembra 2002 a okrem ustanovenia v článku 1, ktoré nadobúda účinnosť 1. januára 2003.“ Znamená to teda, že novela zákona o pobyte cudzincov by mala nadobudnúť účinnosť dňom vyhlásenia, novela školského zákona by mala nadobudnúť účinnosť od 1. septembra 2002 a novela zákona o verejnej službe nadobudne účinnosť 1. 1. 2003. Ďakujem.